b'\n_START_ARTICLE_\nStezna glava\n_START_PARAGRAPH_\nStezna glava (razgovorno amerikaner) s 3 \xc4\x8deljusti korisiti se za stezanje kru\xc5\xbeno simetri\xc4\x8dnih obradaka na tokarilici. Preporuka je da duljina dodirne povr\xc5\xa1ine izmedu \xc4\x8deljusti i obratka bude najmanje 1,2 puta ve\xc4\x87a od njegova promjera \xc5\xa1to osigurava poklapanje osi obratka s osi glavnog navojnog vretena stroja. Pri tome duljina stezanja ne smije biti manja od 5 mm. Stezne \xc4\x8deljusti djeluju silama na obradak \xc4\x8dime uravnote\xc5\xbeuju rezne sile u uzdu\xc5\xbenom (aksijalnom) i popre\xc4\x8dnom (smi\xc4\x8dnom) smjeru. Sile stezanja se pretvaraju u smi\xc4\x8dne sile preko koeficijenta trenja izmedu obratka i \xc4\x8deljusti. Stvarni moment sile kod rezanja mo\xc5\xbee izazvati vrtnju obratka u \xc4\x8deljustima ako je ve\xc4\x87i od momenta stezanja._NEWLINE_S gledi\xc5\xa1ta isplativosti, po\xc5\xbeeljno je koristiti najve\xc4\x87u dubinu rezanja te brzinu posmaka. Takvi uvjeti rada dodode do velikih reznih sila koje je potrebno uravnote\xc5\xbeiti velikim silama stezanja, odnosno pove\xc4\x87anjem koeficijenta trenja. To se mo\xc5\xbee izvesti upotrebom tvrdih \xc4\x8deljusti (nazup\xc4\x8danih) za grubu obradu i mekih \xc4\x8deljusti (glatkih) za zavr\xc5\xa1nu obradu. Meke \xc4\x8deljusti se izra\xc4\x91uju glodanjem za odgovaraju\xc4\x87i obradak iz odgovaraju\xc4\x87eg pripremka. Obratke \xc4\x8diji je omjer duljine i promjera L/d > 2,5 potrebno je centrirati i steznim \xc5\xa1iljkom stegnuti s druge strane. U tom slu\xc4\x8daju potrebno je najprije napraviti sredi\xc5\xa1nje gnijezdo. Stezanje steznim \xc5\xa1iljkom preporu\xc4\x8duje se i kad je duljina stezanja manja od 5 mm ili omjer duljine stezanja i promjera stezanja manji od 0,8. Taj tip stezanja omogu\xc4\x87uje obradu predmeta s omjerom L/d do 6. Problem pri takvu stezanju je obrada \xc4\x8deone povr\xc5\xa1ine. Ta se obrada mo\xc5\xbee ostvariti uporabom linete.\n_START_SECTION_\nKru\xc5\xbeno nesimetri\xc4\x8dni obradci\n_START_PARAGRAPH_\nKru\xc5\xbeno nesimetri\xc4\x8dni obradci ste\xc5\xbeu se u steznu glavu s 4 \xc4\x8deljusti. Tim na\xc4\x8dinom stezanja posti\xc5\xbee se visok stupanj to\xc4\x8dnosti, ali je vi\xc5\xa1e vremena potrebno za centriranje obratka. Za stezanje nesimetri\xc4\x8dnih obradaka ili obradaka velikog promjera koristi se i planska plo\xc4\x8da. Osim oslonca u steznoj glavi na duga\xc4\x8dkim obradcima potrebno je izvesti oslanjanje i pozicioniranje drugoga kraja u pinoli konji\xc4\x87a (jaha\xc4\x8da). Zahtijeva li se malo odstupanje od cilindri\xc4\x8dnosti, stezanje se obavlja izmedu steznih \xc5\xa1iljaka. U tom slu\xc4\x8daju upotrebljava se tokarsko srce za stezanje._NEWLINE_Pri obradi \xc4\x8dela ili za unutarnju obradbu dugih i te\xc5\xa1kih obradaka koriste se linete koje slu\xc5\xbee kao oslonac obratku. Lineta se mo\xc5\xbee upotrijebiti samo na mjestu gdje je obradak centri\xc4\x8dan, to jest ve\xc4\x87 predobra\xc4\x91en. U protivnom bi do\xc5\xa1lo do loma linete. Ako se lineta koristi na mjestu gdje je obradak ve\xc4\x87 zavr\xc5\xa1no obra\xc4\x91en, da ne bi do\xc5\xa1lo do o\xc5\xa1te\xc4\x87ivanja povr\xc5\xa1ine mogu se koristit prstenovi na\xc4\x8dinjeni za tu svrhu koji se postave na obradak i stegnu.\n_START_SECTION_\nSpecijalne stezne glave\n_START_PARAGRAPH_\nSpecijalne stezne glave se koriste, ako nije mogu\xc4\x87e stezanje s univerzalnom glavom. Za odljevke i otkivke s nepravilnim oblikom i grubim tolerancijama koriste se glave sa specijalnim \xc4\x8deljustima. Prema na\xc4\x8dinu djelovanja stezne sile razlikuje se centri\xc4\x8dno ili necentri\xc4\x8dno stezanje obratka.\n_START_SECTION_\nCentri\xc4\x8dno stezanje\n_START_PARAGRAPH_\nCentri\xc4\x8dno stezanje je nu\xc5\xbeno, ako se zahtijeva da unutarnji obra\xc4\x91eni oblik bude u sredini vanjskog neobra\xc4\x91enog oblika s grubim tolerancijama (na primjer kod odljevaka). Centri\xc4\x8dno stezanje se posti\xc5\xbee pomicanjem obratka u napravi na lijevo ili desno pomo\xc4\x87u vijka, klina ili poluge._NEWLINE_Naprava s popre\xc4\x8dnim (radijalnim) stezanjem se koristi za obratke kutijastog oblika. Prihvatna ili oslona ploha je paralelna s osi tokarenja._NEWLINE_Naprava s uzdu\xc5\xbenim (aksijalnim) stezanjem se koristi za obratke plo\xc4\x8dastog oblika. Prihvatna ili oslona ploha je okomita na os tokarenja._NEWLINE_Kod obradaka s izrazito nepravilnim oblikom nu\xc5\xbeno je ugraditi protuuteg za uravnote\xc5\xbeenje mase.'